ai4bharat/Pralekha huggingface dataset:
ஆயுஷ்
18 ஆயுர்வேத தயாரிப்புகளுக்கு WHO-GMP/COPP சான்றிதழ் வழங்கப்படவுள்ளது: மாநிலங்களவையில் தகவல்
ஆயுஷ் அமைச்சகத்தின் கீழ் உள்ள இந்திய மருந்துகள் நிறுவனத்தின் , 18 ஆயுர்வேத தயாரிப்புகளுக்கு, WHO-GMP/COPP சான்றிதழ் வழங்கப்படவுள்ளதாக, ஆயுஷ் இணையமைச்சர் திரு மகேந்திரபாய் முன்சபாரா மாநிலங்களவையில் தெரிவித்தார்.
அவர் மாநிலங்களவையில் இன்று எழுத்துபூர்வமாக அளித்த பதிலில் கூறியதாவது:
ஆயுஷ் அமைச்சகத்தின் கீழ் உள்ள இந்திய மருந்துகள் நிறுவனம் , 18 ஆயுர்வேத தயாரிப்புகளுக்கு, WHO-GMP/COPP சான்றிதழுக்காக விண்ணப்பித்துள்ளது. இந்த விண்ணப்பத்தை இந்திய மருந்து தலைமைக் கட்டுப்பாட்டு அலுவலகம், மத்திய மருந்துகள் தரக் கட்டுப்பாட்டு அமைப்பு, உத்தரகாண்ட் மாநில உரிமம் ஆணையம் அதிகாரிகள் கடந்த மார்ச் மாதம் ஆய்வு செய்தனர். இந்த கூட்டு ஆய்வு குழுவின் முடிவுகள் ஐஎம்பிசிஎல் நிறுவனத்துக்கு தெரிவிக்கப்பட்டுள்ளன. இதற்கு WHO-GMP/COPP சான்றிதழை இந்திய மருந்துகள் கட்டுப்பாட்டு அமைப்பு உகந்த வழிகாட்டுதல்கள் மற்றும் விதிமுறைகளுடன் வழங்கலாம்.
கொவிட்-19 பரவலை கட்டுப்படுத்துவதில் ஆயுஸ் மருந்துகள் குறித்து ஆராய்ச்சி:
மிதமான கொவிட் பாதிப்புக்கு ஆயுஷ்-64 மற்றும் கபசுர குடிநீர் பயனுள்ளதாக இருந்தது என அறிவியல் ஆய்வுகளில் தெரியவந்ததால், கொவிட் 2-ம் அலையின் போது, ஆயுஷ்-64, மற்றும் கபசுர குடிநீர் பயன்படுத்தப்பட்டன. கொவிட்-19 மேலாண்மைக்கு ஆயுர்வேத மற்றும் யோகா அடிப்படையிலான தேசிய மருத்துவ மேலாண்மை நெறிமுறைகளை மத்திய அரசு வெளியிட்டது.
உரிமம் பெற்ற ஆயுஷ்-64 தயாரிப்பாளர்களை அனுமதிக்கவும் மாநிலங்கள் மற்றும் யூனியன் பிரதேசங்கள் அறிவுறுத்தப்பட்டன. .
ஆயுஷ் மருந்துகள் குறித்து 152 மையங்களில், 126 ஆராய்ச்சிகள் ஆயுஷ் அமைச்சகத்தின் கீழ் உள்ள ஆராய்ச்சி அமைப்புகள் மூலம் மேற்கொள்ளப்படுகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737189
https://pib.gov.in/PressReleasePage.aspx?PRID=1737188
-----
(Visitor Counter : 235
அறிவியல் மற்றும் தொழில்நுட்பத்துறை
இமாலயப் பகுதிகளில் உள்ள ஒளியியல் சாதனங்களின் மூலம் கருப்பு கரிமத்தின் மதிப்பீடு
கரியமில வாயுவிற்குப் பிறகு புவி வெப்பமடைதலில் முக்கிய மாசுவாக உள்ள கருப்பு கரிமத்தை இமாலயப் பகுதிகளில் உள்ள ஒளியியல் சாதனங்களின் மூலம் இனி துல்லியமாக மதிப்பிட முடியும். இமாலய பகுதிக்குட்பட்ட பெருந்திறள் உறிஞ்சுதல் பிரிவு  என்ற அளவுகோலை விஞ்ஞானிகள் கண்டறிந்துள்ளனர்.
பல்வேறு வானிலை முன்னறிவிப்புகள் மற்றும் பருவநிலை மாதிரிகளையும் செயல்திறனையும் இது மேம்படுத்தும்.
மத்திய அரசின் அறிவியல் தொழில்நுட்பத்துறையின் கீழ் தன்னாட்சி நிறுவனமாக இயங்கும் கண்காணிப்பு அறிவியல்களுக்கான ஆர்யபட்டா ஆராய்ச்சி நிறுவனத்தின்  விஞ்ஞானிகள், தில்லி பல்கலைக்கழகம், கான்பூர் இந்திய தொழில்நுட்பக் கழகம், விண்வெளி இயற்பியல் ஆய்வகம், இஸ்ரோ ஆகியவற்றின் விஞ்ஞானிகளுடன் இணைந்து இமாலயாவின் மையப் பகுதிகளில் முதன் முறையாக கருப்புக் கரிமம் மற்றும் அடிப்படை கரிமம் ஆகியவற்றைக் கண்டறிந்து அவற்றின் மாதாந்திர மற்றும் அலைநீளத்தின் அடிப்படையில் எம்ஏசி மதிப்புகளை மதிப்பீடு செய்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1725060
------
(Visitor Counter : 143
விண்வெளித்துறை
பூமியின் சுற்றுவட்ட பாதையில் 32 புவி கண்காணிப்பு சென்சார் கருவிகள்: மத்திய அமைச்சர் திரு. ஜித்தேந்திர சிங் தகவல்
மத்தியப் பணியாளர் மற்றும் விண்வெளித்துறை இணையமைச்சர் டாக்டர். ஜித்தேந்திர சிங் மாநிலங்களவையில் எழுத்துபூர்வமாக தாக்கல் செய்த பதிலில் கூறியிருப்பதாவது:
5 புவி கண்காணிப்பு செயற்கை கோள்கள், 5 தகவல் தொடர்பு செயற்கை கோள்கள் கடந்த 2018ம் ஆண்டு ஜனவரி முதல் செயல்பாட்டில் உள்ளன. இதில் உள்ள 32 அதிநவீன புவி கண்காணிப்பு சென்சார் கருவிகள் நமக்கு தேவையான தகவல்களை அளித்து வருகின்றன. கடந்த ஜனவரி மாதம் முதல் ஏற்பட்ட வெள்ளம், புயல், காட்டுத் தீ போன்ற இயற்கை பேரிடரின் போது, இவற்றில் இருந்து தகவல்கள் பெறப்பட்டன. புவி அமைப்பு, தொலை உணர்வு, வானிலை, கடல்சார் தொடர்பான 2,51,000 முக்கிய தகவல்கள் கடந்த ஏப்ரல் மாதம் முதல் பல்வேறு தரப்பினருடன் பகிர்ந்து கொள்ளப்பட்டன.
இஸ்ரோ விண்ணுக்கு அனுப்பிய செயற்கை கோள்களில், 47 செயற்கை கோள்கள் தற்போது செயல்பாட்டில் இல்லை. அவற்றின் ஆயுள் முடிந்து விட்டது.
விண்வெளித்துறையின் கீழ் இந்திய தேசிய விண்வெளி ஊக்குவிப்பு மற்றும் அதிகார மையத்தை  மத்திய அரசு ஏற்படுத்தியுள்ளது. விண்வெளித் துறையில் தனியார் துறையின் பங்களிப்பை மேம்படுத்துவதற்காக இந்த அமைப்பு ஏற்படுத்தப்பட்டுள்ளது. இந்த அமைப்பின் மூலம் இஸ்ரோவின் உள்கட்டமைப்பு வசதிகளை தனியார் துறையினரும் பயன்படுத்திக் கொள்ள முடியும்.
மத்திய அரசின் இந்த முடிவு, விஞ்ஞானிகளிடம் விளக்கப்பட்டது. அவர்களும் அரசின் முடிவை வரவேற்றுள்ளனர். சீர்திருத்தம் செய்யப்பட்ட விண்வெளித்துறையில், புதிய விண்வெளி இந்தியா நிறுவனம்  ராக்கெட்கள், செயற்கை கோள்களை உருவாக்கி விண்ணில் செலுத்தும். விண்வெளி சேவைகளையும் வழங்கும்.
விண்வெளி நடவடிக்கைகளை மேற்கொள்ள 500-க்கும் மேற்பட்ட கம்பெனிகள் இஸ்ரோவுடன் இணைந்துள்ளன. இந்த நிறுவனங்கள் ராக்கெட் மற்றும் செயற்கை கோள்கள் தயாரிப்புக்க தேவையான பொருட்கள், இயந்திரங்கள், எலக்ட்ரானிக் கருவிகளை வழங்கும்.
(Visitor Counter : 168
பாதுகாப்பு அமைச்சகம்
சாலை கட்டுமானத் திட்டங்கள்
நாடாளுமன்றத்தின் மக்களவையில், உறுப்பினர் ஸ்ரீமதி சர்மிஸ்தா சேதி எழுப்பிய கேள்விக்கு, பாதுகாப்புத்துறை இணையமைச்சர் திரு அஜய் பாட் இன்று எழுத்துபூர்வமாக தாக்கல் செய்த பதிலில் கூறியதாவது:
அந்தமான் மற்றும் நிகோபார் தீவுகள், வடகிழக்கு மாநிலங்கள், மேற்கு வங்கம் போன்றவற்றில் கடந்த 3 ஆண்டுகளாக பல கி.மீ தூரத்துக்கு எல்லை சாலைகள் நிறுவனத்தினர் சாலைகள் அமைத்துள்ளனர்.
பிஆர்ஓ பராமரிக்கும் சாலைகள் மோசமான நிலையில் உள்ளதாக அரசுக்கு எந்த புகார்களும் வரவில்லை.
கடந்த 3 ஆண்டுகளில், எல்லை சாலைகள் நிறுவனத்தினர் போட்ட சாலை திட்டங்களின் பட்டியலை கீழ்கண்ட இணைப்பில் காணலாம்.
https://pib.gov.in/PressReleseDetail.aspx?PRID=1797637
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பங்களாதேஷ் அரசு ஊழியர்களின் 67 மற்றும் 68 வது பிரிவினர் நல்லாட்சிக்கான தேசிய மையத்தில் பயிற்சியை நிறைவு செய்துள்ளனர்; இதுவரை, பங்களாதேஷைச் சேர்ந்த 2,469 அதிகாரிகள் இந்த மையத்தில் பயிற்சி பெற்றுள்ளனர்
வெளியுறவு அமைச்சகத்துடன் இணைந்து, நல்லாட்சிக்கான தேசிய மையம்  ஏற்பாடு செய்த பங்களாதேஷின் சிவில் ஊழியர்களுக்கான 2 வார பயிற்சித் திட்டத்தில் அந்நாட்டைச் சேர்ந்த 67 மற்றும் 68வது தொகுதி ஊழியர்கள் பயிற்சி பெற்றனர்.
இந்த திறன் மேம்பாட்டு திட்டம் , 2023 செப்டம்பர் 1 அன்று நிறைவடைந்தது. 1,500 சிவில் ஊழியர்களுக்கான சிபிபி-யின் முதல் கட்டப் பயிற்சி நிறைவடைந்ததைத் தொடர்ந்து, 2025-ம் ஆண்டுக்குள் கூடுதலாக 1,800 சிவில் ஊழியர்களின் திறன்களை மேம்படுத்த பங்களாதேஷ் அரசுடன் என்.சி.ஜி.ஜி ஒரு புரிந்துணர்வு ஒப்பந்தத்தில் கையெழுத்திட்டது.
பங்களாதேஷின் 855 அதிகாரிகளுக்கு என்.சி.ஜி.ஜி ஏற்கனவே பயிற்சி அளித்துள்ளது. நல்லாட்சிக்கான தேசிய மையத்தை  'கவனம் பெற்ற நிறுவனம்' என்று வெளியுறவு அமைச்சகம்  அடையாளம் கண்டுள்ளது. இதன் விளைவாக, என்.சி.ஜி.ஜி அதன் நடவடிக்கைகளை கணிசமாக விரிவுபடுத்தி வருகிறது.
என்.சி.ஜி.ஜி தலைமை இயக்குநர் திரு வி. ஸ்ரீனிவாஸ் நிறைவு அமர்வுக்கு தலைமை தாங்கினார். திரு வி. ஸ்ரீனிவாஸ் தமது நிறைவுரையில், மக்களின் தேவைகளைப் பூர்த்தி செய்யும் வகையில் அதிகாரிகள் செயல்பட வேண்டும் என்று வலியுறுத்தினார். மேலும் பொதுமக்களின் குறைகளை குறிப்பிட்ட காலத்திற்குள் நிவர்த்தி செய்ய வேண்டியதன் முக்கியத்துவத்தை வலியுறுத்தினார்.
இதுவரை, வெளியுறவு அமைச்சகத்தின் ஆதரவுடன் மற்றும் டாக்காவில் உள்ள இந்திய தூதரகத்துடன் நெருக்கமான ஒத்துழைப்புடன், என்.சி.ஜி.ஜி பங்களாதேஷின் சுமார் 2469 அரசு ஊழியர்களுக்கு பயிற்சி அளித்துள்ளது.
பங்களாதேஷ், கென்யா, தான்சானியா, துனிசியா, சீஷெல்ஸ், காம்பியா, மாலத்தீவுகள், இலங்கை, ஆப்கானிஸ்தான், லாவோஸ், வியட்நாம், நேபாளம் பூட்டான், மியான்மர் மற்றும் கம்போடியா ஆகிய 15 நாடுகளின் அரசு ஊழியர்களுக்கு என்.சி.ஜி.ஜி, வெளியுறவு அமைச்சகத்துடன் இணைந்து பயிற்சி அளித்து வருகிறது.
மத்திய அமைச்சரவை
மத்திய ரசாயனம் மற்றும் உரங்கள், நாடாளுமன்ற விவகாரங்கள் துறை அமைச்சர் திரு அனந்த்குமார் மறைவுக்கு அமைச்சரவை இரங்கல்
பெங்களூருவில் 12.11.2018 அன்று பிற்பகல் மணி ஒன்று ஐம்பதுக்கு மத்திய ரசாயனம் மற்றும் உரங்கள், நாடாளுமன்ற விவகாரங்கள் துறை அமைச்சர் திரு அனந்த்குமாரின் சோகமான மறைவுக்கு மத்திய அமைச்சரவை ஆழ்ந்த இரங்கல் தெரிவித்துள்ளது. அனுபவம் மிக்க தலைவர் ஒருவரை தேசம் இழந்துவிட்டதாக சிறப்பு அமைச்சரவைக் கூட்டத்தில் நிறைவேற்றப்பட்ட தீர்மானத்தில் கூறப்பட்டுள்ளது. பிரதமர் திரு. நரேந்திரடி மோடி தலைமையில் நடைபெற்ற அமைச்சரவை, துயருற்றுள்ள குடும்பத்தினருக்கு மத்திய அரசு மற்றும் ஒட்டுமொத்த தேசத்தின் சார்பாக மனம் நெகிழ்ந்த இரங்கலை தெரிவித்தது.
அமைச்சரின் மறைவுக்கு இரண்டு நிமிடம் மவுன அஞ்சலி செலுத்திய அமைச்சரவை இரங்கல் தீர்மானத்தையும் நிறைவேற்றியது.
பெங்களூருவில் 22.07.1959 அன்று பிறந்த திரு அனந்த்குமார், ஹுபாலியில் உள்ள கர்நாடக பல்கலைக்கழகத்தில் ஆங்கில இலக்கியத்தில் இளநிலை பட்டம் பெற்றார். ஜே எஸ் எஸ் சட்டக்கல்லூரியில் சட்டம் பயின்றார்.
மாணவப் பருவத்திலேயே பொதுவாழ்க்கையைத் தொடங்கிய திரு அனந்த்குமார், பிஜேபி உறுப்பினராகி, கட்சியின் கர்நாடக பிரிவில் அமைப்புச் செயலாளரானார். பின்னர், கர்நாடகாவின் பிஜேபி தலைவரானார். அவரது தலைமையில் கட்சி விரிவாக்கம் பெற்று அம்மாநிலத்தில் சொந்தமாக ஆட்சியமைக்கும் வகையில் வளர்ந்தது. பின்னர் கட்சியின் தேசிய பொதுச் செயலாளரான அவர், அதைத் தொடர்ந்த ஆட்சிமன்றக் குழுவின் உறுப்பினர் செயலாளரானார்.
1996-ம் ஆண்டு பெங்களூரு தெற்கு மக்களவைத் தொகுதியிலிருந்து முதல் முறையாக தேர்ந்தெடுக்கப்பட்ட அவர், 1998-லும் வெற்றி பெற்று வாஜ்பாய் அமைச்சரவையில் மிகவும் இளம்வயது அமைச்சர் ஆனார். இவர் விமானப் போக்குவரத்து அமைச்சராக பணியாற்றினார். பெங்களூரு தெற்கு மக்களவை தொகுதியில் தற்போதைய உறுப்பினராக தேர்தெடுக்கப்பட்ட அவர், தொடர்ந்து ஆறு முறை வெற்றி பெற்றார்.
மத்திய அமைச்சரவையில் சுற்றுலா; கலாச்சாரம், இளைஞர் விவகாரம், விளையாட்டுக்கள்; நகர்கப்புற வளர்ச்சி மற்றும் வறுமை ஒழிப்பு; ஊரக வளர்ச்சி ஆகிய துறைகளின் பொறுப்பையும் அவர் வகித்திருந்தார்.
பல்வேறு நிலைகளில் தேசத்திற்கு திரு அனந்த்குமார் செய்த சேவைகளைப் பாராட்டி, அமைச்சரவை பதிவு செய்தது. அவரை இழந்து வாடும் குடும்பத்தினருக்கு ஒட்டுமொத்த தேசத்தின் சார்பாக இதயபூர்வமான இரங்கலை மத்திய அமைச்சரவை தெரிவித்தது.
வி.கீ./எஸ்.எம்.பி./கீதா
(Visitor Counter : 140
பெண்கள் மற்றும் குழந்தை நலன் அமைச்சகம்
குழந்தை கடத்தல் மற்றும் குழந்தை திருமணங்களைத் தடுக்க தேசிய குழந்தை உரிமைகள் பாதுகாப்புக்கான தேசிய ஆணையம் மேற்கொண்ட நடவடிக்கைகள்
நாட்டில் குழந்தை கடத்தல் மற்றும் குழந்தை திருமணங்களைத் தடுக்க குழந்தை உரிமைகள் பாதுகாப்புக்கான தேசிய ஆணையம் பல்வேறு நடவடிக்கைகளை மேற்கொண்டிருப்பதாக மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி இரானி தெரிவித்துள்ளார்.
மாநிலங்களவையில் இன்று கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்துள்ள அவர், குழந்தைக் கடத்தல் அதிகம் நடைபெறும் வடகிழக்குப் பிராந்தியத்தில் உள்ள அசாம், மணிப்பூர், நாகாலாந்து, மற்றும் திரிபுராவில் மாவட்ட அளவிலான ஒருநாள் பயிலரங்குகள் நடத்தப்பட்டதாக கூறியுள்ளார். மாநில குழந்தை உரிமைகள் பாதுகாப்பு ஆணையங்களுடன் காணொலி வாயிலாக ஆலோசனைக் கூட்டங்கள் கொவிட்-19 பொதுமுடக்கத்துக்குப் பிறகு தேசிய அளவிலான ஆலோசனைகள் போன்ற நடவடிக்கைகள் மேற்கொள்ளப்பட்டிருப்பதாக அவர் கூறியுள்ளார்.
இதே போன்று குழந்தைத் திருமணங்களைத் தடுக்கவும் இந்த ஆணையம் மாநிலங்கள் மற்றும் யூனியன் பிரதேசங்களுடன் 35 இணையவழிக் கூட்டங்களை நடத்தியிருப்பதுடன், அக்சய திருதியை தினத்தன்று குழந்தைத் திருமணங்கள் நடைபெறாமல் தடுக்க உரிய முன்னெச்சரிக்கை நடவடிக்கைகளை மேற்கொள்ளுமாறு மாவட்ட ஆட்சியர்கள், காவல்துறை அதிகாரிகள் மற்றும் குழந்தைத் திருமண தடுப்பு அலுவலர்கள் மற்றும் சமூக நல அமைப்புகளுக்கு அறிவுறுத்தப்பட்டதாகவும் திருமதி ஸ்மிருதி இரானி தெரிவித்துள்ளார்.
மேலும் விவரங்களுக்கு ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1796833
------
(Visitor Counter : 132
எஃகுத்துறை அமைச்சகம்
ஆர்ஐஎன்எல்-லில் சுதந்திரப் பெருவிழா கொண்டாட்டம்
“சுதந்திரப் பெருவிழா“-வை நினைவுகூறும் விதமாகவும், 1971-ம் ஆண்டு போரில் இந்திய வெற்றிபெற்றதைக் கொண்டாடும் வகையிலும், விசாகப்பட்டினத்தில் உள்ள ராஷ்ட்ரீய இஸ்பத் நிகம் லிமிடெட் நிறுவனத்தில், “வரலாற்று நினைவு வாரக் கொண்டாட்டம்“ 2021 டிசம்பர் 13 முதல் 19 வரை கொண்டாடப்படுகிறது.
இதன் ஒரு பகுதியாக, இன்று காலை உக்குநகரில் “நடை“ பயணம் மேற்கொள்ளப்பட்டது. ஆர்.ஐ.என்.எல். நிறுவனத்தின் தலைமைப் பொது மேலாளர் திரு.அபிஜித் சக்கரவர்த்தி தொடங்கிவைத்த இந்த நடைப் பயணத்தில், தேசிய மாணவர் படையினர் உட்பட சுமார் ஐநூறு பேர் கலந்துகொண்டனர். ஊர்க்காவல் படையினர், ஊழியர்கள் மற்றும் சுற்றுப்புறப் பகுதிகளைச் சேர்ந்த இளைஞர்களும் இதில் பங்கேற்றனர்.
நிகழ்ச்சியில் பேசிய திரு.அபிஜித் சக்கரவர்த்தி, 1971 போரில் இந்தியா வெற்றிபெற்றதை நினைவுகூர்ந்ததுடன், இளைஞர்கள் நாட்டின் முன்னேற்றத்திற்காக கடுமையாக பாடுபட வேண்டுமென கேட்டுக் கொண்டார்.
பிரதமர் அலுவலகம்
உலக பொருளாதார மன்றத்தின் டாவோஸ் மாநாட்டில் ஜனவரி 28 அன்று பிரதமர் உரையாற்றுகிறார்
உலக பொருளாதார மன்றத்தின் டாவோஸ் மாநாட்டில் 2021 ஜனவரி 28 அன்று காணொலி மூலம் பிரதமர் திரு நரேந்திர மோடி உரையாற்றுகிறார். உலகெங்கிலும் இருந்து 400-க்கும் மேற்பட்ட முன்னணி தொழில்துறை தலைவர்கள் இந்த நிகழ்ச்சியில் கலந்து கொள்கின்றனர்.
நான்காவது தொழில் புரட்சி- மனிதகுலத்தின் நன்மைக்காக தொழில்நுட்பத்தை பயன்படுத்துதல் என்பது குறித்து பிரதமர் உரையாற்ற உள்ளார். பல்வேறு நிறுவனங்களின் தலைமை செயல் அதிகாரிகளோடும் அவர் உரையாடுவார்.
கொவிட்டுக்கு பிந்தைய உலகத்துக்கான உலக பொருளாதார மன்றத்தின் மாபெரும் புத்தாக்க நடவடிக்கையின் தொடக்கத்தை டாவோஸ் மாநாடு குறிக்கிறது.
மத்திய அமைச்சரவை
இந்தியா-மியான்மர் இடையே நில எல்லையைக் கடப்பதற்கான ஒப்பந்தத்துக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா-மியான்மர் இடையே எல்லைப்பகுதியை கடந்து செல்வது தொடர்பான ஒப்பந்தத்துக்கு ஒப்புதல் அளிக்கப்பட்டது.
இந்த ஒப்பந்தம், இரு நாடுகளின் எல்லைப் பகுதிகளிலும் வசித்துவரும் மக்களுக்கு தாராளமாக சென்றுவரும் வகையில் தற்போது உள்ள உரிமைகளை ஒழுங்குபடுத்தவும், ஒப்புதல் அளிக்கவும் வழிவகை செய்யும். செல்லத்தக்க பாஸ்போர்ட் மற்றும் விசா அடிப்படையில், மக்கள் எல்லைப்பகுதியை கடந்து செல்ல முடியும். இதன்மூலம், இரு நாடுகளுக்கும் இடையே பொருளாதார மற்றும் சமூக தொடர்புகள் வலுப்படும்.
இந்தியா-மியான்மர் எல்லையைத்தாண்டி மக்கள் இடம்பெயர்ந்து செல்வதற்கான ஏற்பாட்டை இந்த உடன்பாடு உருவாக்கும். இது இணைப்பை ஏற்படுத்துவதுடன், இந்தியாவின் வடகிழக்குப் பகுதி மாநிலங்களில் உள்ள மக்களுக்கு, மியான்மர் மக்களுடனான தொடர்பை வலுப்படுத்தும்.
வடகிழக்குப் பகுதியின் பொருளாதாரத்தை ஊக்குவிக்க இந்த ஒப்பந்தம் வழிவகை செய்யும். மேலும், மியான்மருடனான நமது புவியியல் தொடர்பை சமமாக்கி, வர்த்தகத்தையும், மக்களுக்கு இடையேயான தொடர்பையும் ஊக்குவிக்கும்.
எல்லைப் பகுதியில் அதிக அளவில் வசித்துவரும் பழங்குடியினத்தவர்களின் பாரம்பரிய உரிமையை இந்த ஒப்பந்தம் பாதுகாக்கும். இதன்படி, நில எல்லைப்பகுதியைத் தாண்டி பாரம்பரியமான முறையில் தாராளமாக சென்றுவர முடியும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பீகாரில் ரூபாய் 971 கோடி மதிப்புடைய தேசிய நெடுஞ்சாலைக்கு திரு கட்கரி ஒப்புதல் அளித்தார்
மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி, பீகாரில் ரூபாய் 971 கோடி மதிப்புடைய முங்கா்-பாகல்பூர்
தேசிய நெடுஞ்சாலைக்கு ஒப்புதல் அளித்துள்ளார்.
120 கிலோ மீட்டர் நீளத்தில் அமையப்போகும் இந்த கான்கிரீட் சாலை, இரண்டு வழிகளை கொண்டதாக இருக்கும். சில இடங்களில் நான்கு வழி போக்குவரத்துக்கும் வசதி இருக்கும்.
இந்த சாலைக்கான பணிகளை அடுத்த மூன்று மாதங்களில் தொடங்குமாறு அதிகாரிகளை திரு கட்கரி அறிவுறுத்தியுள்ளார்.
இந்த பகுதியில் உடனடி செப்பனிடும் பணிகளுக்காக ரூபாய் 20 கோடிக்கு அமைச்சர் ஒப்புதல் அளித்துள்ளார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
(https://pib.gov.in/PressReleasePage.aspx?PRID=1652990
உள்நாட்டு விமானப் போக்குவரத்து அமைச்சகம்
கொவிட் தொற்றுக்கு மத்தியில் விமான போக்குவரத்து துறையை மீட்க பல நடவடிக்கைகள் : திரு.ஹர்தீப் சிங் பூரி தகவல்
மத்திய சிவில் விமான போக்குவரத்து துறை அமைச்சர் திரு. ஹர்தீப் சிங் பூரி மக்களவையில் எழுத்துபூர்வமாக தாக்கல் செய்த பதிலில் கூறியதாவது:
கொவிட் தொற்றுக்கு மத்தியில் விமான போக்குவரத்து துறையை மீட்க பல நடவடிக்கைகளை விமான போக்குவரத்து துறை அமைச்சகம் மேற்கொண்டது.
கொவிட் தொற்று காரணமாக உள்நாட்டு விமான போக்குவரத்து படிப்படியாக மீண்டும் தொடங்கப்பட்டது. ஆரம்பத்தில் 33% விமான போக்குவரத்துக்கு அனுமதி வழங்கப்பட்டன. கடந்த ஜூன் மாதம் 45% விமான போக்குவரத்துக்கு அனுமதிக்கப்பட்டது. செப்டம்பரில் 60% விமான போக்குவரத்துக்கு அனுமதிக்கப்பட்டது.
கொவிட் தொற்று காரணமாக வழக்கமான சர்வதேச விமான போக்குவரத்து நிறுத்தப்பட்டதால் ஆப்கானிஸ்தான், பஹ்ரைன், கனடா, பிரான்ஸ், ஜெர்மனி, கத்தார், மாலத்தீவு, ஐக்கிய அரபு எமிரேட்ஸ், இங்கிலாந்து மற்றும் அமெரிக்கா ஆகிய நாடுகளுடன் விமான போக்குவரத்தை தொடங்க தற்காலிக ஏற்பாடுகள் செய்யப்பட்டன. இதன் மூலம் இந்த ஒப்பந்தங்களை செய்து கொண்ட இரு நாடுகளும் பயன் அடைய முடிந்தது.
வந்தே பாரத் மற்றும் சிறப்பு ஏற்பாடுகள் மூலம் பயணிகள் அழைத்து வரப்பட்டபோது, அவர்களுக்கான தனிமைப்படுத்தல் வசதிகளை மாநில அரசுகள் செய்து கொடுத்தன.
தற்போதுள்ள மற்றும் புதிய விமான நிலையங்களில் தனியார் துறை முதலீடு ஊக்குவிக்கப்பட்டது.
சர்வதேச சரக்கு போக்குவரத்தில், இந்திய விமான நிறுவனங்களின் பங்கு ஊக்குவிக்கப்படுகிறது.
இந்தியாவில் உள்ள அனைத்து விமான நிறுவனங்களின் சிறப்பு பாதுகாப்பு நடவடிக்கைகளை சிவில் போக்குவரத்து துறை இயக்குனரகம் மேற்கொண்டது.
(Visitor Counter : 56
நிதி அமைச்சகம்
‘மத்திய அரசு உர நிறுவனங்களின் சிறப்பு பத்திரம் 2022-ன் 7%’ திருப்பி தருவதற்கான செய்திக் குறிப்பு வெளியீடு
நிலுவையில் உள்ள ‘மத்திய அரசு உர நிறுவனங்களின் சிறப்பு பத்திரம் 2022-ன் 7சதவீதம்  டிசம்பர் 9,2022 அன்று திருப்பி தரப்படும். இந்த தேதியிலிருந்து வட்டி சேராது.
பணம் திரும்ப தரப்படும் நாளில் ஏதேனும் மாநில அரசு செலாவணி முறிச்சட்டம் 1881-ன் கீழ் விடுமுறை அளித்திருந்தால், அதற்கு முந்தைய வேலை நாளில் அம் மாநில அரசின் பணம் வழங்கும் அதிகாரி பணத்தை திருப்பி தருவார்.
இதுகுறித்த முழுவிவரங்களை மத்திய நிதியமைச்சகத்தின் பொருளாதார விவகாரங்களுக்கான துறையின் பட்ஜெட் பிரிவிலிருந்து தெரிந்துகொள்ளலாம்.
நுகர்வோர் நலன், உணவு மற்றும் பொது விநியோகம் அமைச்சகம்
நாட்டின் தேவையை பூர்த்தி செய்யுமளவுக்கு போதிய உணவு தானியம் கையிருப்பில் உள்ளது
தேசிய உணவுப் பாதுகாப்புச் சட்டத்தை அமல்படுத்தவும், பிரதமரின் ஏழைகளுக்கு உணவளிக்கும் திட்டத்தின் கீழ் கூடுதல் ஒதுக்கீட்டை மேற்கொள்ளவும் அவசியமான உணவு தானிய தேவைகளைப் பூர்த்தி செய்ய, மத்தியத் தொகுப்பின் கீழ் மத்திய அரசு போதுமான உணவு தானியங்களை கையிருப்பில் வைத்துள்ளது. ஜனவரி 1, 2023 இல் சுமார் 159 லட்சம் மெட்ரிக் டன் கோதுமையும் 104 லட்சம் மெட்ரிக் டன் அரிசியும் கிடைக்கும். 15.12.2022 நிலவரப்படி, மத்தியத் தொகுப்பில் சுமார் 180 லட்சம் மெட்ரிக்டன் கோதுமையும், 111 லட்சம் மெட்ரிக் டன் அரிசியும் உள்ளன.
ஏப்ரல் 1, ஜூலை 1, அக்டோபர் 1 மற்றும் ஜனவரி 1 என ஆண்டின் குறிப்பிட்ட தேதிகளில் தேவைகள் திட்டமிடப்பட்டுள்ளன. மத்திய தொகுப்பின் கீழ் கோதுமை மற்றும் அரிசியின் இருப்பு நிலை எப்போதும் இந்த தேதிகளின் தேவைக்கும் அதிகமாகவே உள்ளது. அக்டோபர் 1, 2022 அன்று 205 லட்சம் மெட்ரிக் டன் கோதுமை, 103 லட்சம் மெட்ரிக் டன் அரிசி இருந்தது.
மத்திய அரசு இந்த ஆண்டு கோதுமையின் குறைந்தபட்ச ஆதரவு விலையை, குவிண்டாலுக்கு ரூ. 2125 உயர்த்தியுள்ளது. இதனால், நல்ல தட்பவெப்ப நிலையுடன், அடுத்த பருவத்தில் கோதுமை உற்பத்தி மற்றும் கொள்முதல் இயல்பாக இருக்கும் என்று எதிர்பார்க்கப்படுகிறது. அடுத்த பருவத்தில் கோதுமை கொள்முதல் ஏப்ரல் 2023 முதல் தொடங்கும். முதற்கட்ட மதிப்பீட்டின்படி கடந்த ஆண்டை விட கோதுமை பயிர் விதைப்பில் நியாயமான அதிகரிப்பு ஏற்பட்டுள்ளது.
நாடு முழுவதும் உள்ள அனைத்து நலத் திட்டங்களின் தேவையைப் பூர்த்தி செய்ய மத்திய தொகுப்பில் போதுமான உணவு தானியங்கள் இருப்பு இருப்பதையும், விலைகள் கட்டுக்குள் இருப்பதையும் இந்திய அரசு உறுதி செய்துள்ளது.
தகவல் மற்றும் ஒலிபரப்பு அமைச்சகம்
இந்திய சர்வதேச திரைப்படத் திருவிழா: கலைடாஸ்கோப் திருவிழாவின் திரைப்படங்கள் அறிவிப்பு
இந்திய சர்வதேச திரைப்படத் திருவிழாவின் ஓர் அங்கமாக கலைடாஸ்கோப் திருவிழாவில் திரையிடப்படும் திரைப்படங்கள் அறிவிக்கப்பட்டுள்ளன. உலகெங்கிலுமிருந்து மொத்தம் 12 திரைப்படங்கள் இந்தப் பிரிவின் கீழ் திரையிடப்படும். அவை:
1. கஸ்தாவோ கல்வாஓவின்  வீ ஸ்டில் ஹேவ் தி பிளாக் நைட்
2. அலெக்ஸ் பிபெர்னோவின்  விண்டோ பாய் வுட் ஆல்ஸோ லைக் டு ஹேவ் ஏ ஸப்மரைன்
3. ஃபெர்னாண்டோ ட்ருயேபாவின்  ஃபர்காட்டன் வீவில் பி
4. மொஹனத்ஹயாலின்  ஹைஃபா ஸ்டிரீட்
5. இமானுவேல் மோரேவின்  லவ் அஃபேர்ஸ்
6. கிறிஸ்டோஸ் நிகோவின்  ஆப்பிள்ஸ்
7. மண்தாஸ் க்வெடரவிசியஸின்  பார்தெனான்
8. ஸ்டெஃபானி சுவா, வெரோனிக் ரேமாண்டின்  மை லிட்டில் சிஸ்டர்
9. டேனி ராஸன்பெர்கின்  தி டெத் ஆஃப் சினிமா அண்ட் மை ஃபாதர் டூ
10. இமானுவேல் கோர்காலின்  தி பிக் ஹிட்
11. லெச் மஜியுஸ்கியின்  வேலி ஆஃப் தி காட்ஸ்
12. ஃபிலிப் லகோதேயின்  நைட் ஆஃப் தி கிங்ஸ்
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1687804
சுகாதாரம் மற்றும் குடும்ப நலத்துறை அமைச்சகம்
இந்தியாவின் ஒட்டுமொத்தமாக செலுத்தப்பட்ட கோவிட்-19 தடுப்பூசிகள் எண்ணிக்கை 166.68 கோடியைத் தாண்டியுள்ளது
கடந்த 24 மணி நேரத்தில் 61 லட்சத்திற்கும் அதிகமான தடுப்பூசிகள் செலுத்தப்பட்டுள்ளன
மீட்பு விகிதம் தற்போது 94.60% ஆக உள்ளது
கடந்த 24 மணி நேரத்தில் 1,67,059 புதிய நோய்த்தொற்றுகள் பதிவாகியுள்ளன
இந்தியாவின் தற்போது தோற்று பதித்தோர் எண்ணிகை 17,43,059 ஆக உள்ளது
வாராந்திர நேர்மறை விகிதம் தற்போது 15.25% ஆக உள்ளது
கடந்த 24 மணி நேரத்தில் 61 லட்சத்திற்கும் அதிகமான  தடுப்பூசி டோஸ்களை நிர்வகித்ததன் மூலம், இன்று காலை 7 மணி வரையிலான தற்காலிக அறிக்கைகளின்படி, இந்தியாவின் கோவிட்-19 தடுப்பூசி தரப்பட்டுள்ளோர் எண்ணிக்கை 166.68 கோடியை  தாண்டியுள்ளது.
கடந்த 24 மணி நேரத்தில் 2,54,076 நோயாளிகள் குணமடைந்துள்ளனர் மற்றும் குணமடைந்த நோயாளிகளின் எண்ணிக்கை  இப்போது 3,92,30,198 ஆக உள்ளது.
இதன் விளைவாக, இந்தியாவின் மீட்பு விகிதம் 94.60% ஆக உள்ளது.
கடந்த 24 மணி நேரத்தில் 1,67,059 புதிய தொற்றுகள் பதிவாகியுள்ளன.
இந்தியாவின் தோற்று பதித்தோர் எண்ணிக்கை தற்போது 17,43,059 ஆக உள்ளது.
செயலில் உள்ள வழக்குகள் நாட்டின் மொத்த நேர்மறை வழக்குகளில் 4.20% ஆகும்.
நாடு முழுவதும் சோதனைத் திறன் தொடர்ந்து விரிவடைந்து வருகிறது. கடந்த 24 மணி நேரத்தில் மொத்தம் 14,28,672 சோதனைகள் நடத்தப்பட்டுள்ளன. இந்தியா இதுவரை 73.06 கோடி  ஒட்டுமொத்த சோதனைகளை நடத்தியுள்ளது.
நாடு முழுவதும் சோதனைத் திறன் மேம்படுத்தப்பட்டாலும், நாட்டில் வாராந்திர நேர்மறை விகிதம் தற்போது 15.25% ஆகவும், தினசரி நேர்மறை விகிதம் 11.69% ஆகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://www.pib.gov.in/PressReleasePage.aspx?PRID=1794049
சுற்றுச்சூழல் மற்றும் வனத்துறை அமைச்சகம்
பறவைகள் கண்டறிதல் மற்றும் அடிப்படை பறவையியல்” குறித்த நான்காவது தொகுப்பு பயிற்சி நிறைவடைந்தது
பிரதமரின் திறன் இந்தியா இயக்கத்தின் கீழ் பசுமை திறன் மேம்பாட்டு திட்டத்தின் படி இந்தியாவின் இளைஞர்கள் ஆதாயம் தரும் வேலைவாய்ப்பை பெறும் வகையில், சுற்றுச்சூழல் மற்றும் வன மேம்பாட்டு திறனுக்கான முன்முயற்சியை மத்திய சுற்றுச்சூழல், வனம் மற்றும் பருவநிலை மாற்றத்துறை அமைச்சகம் மேற்கொண்டுள்ளது.
நடப்பு நிதியாண்டில்  இந்த அமைச்சகம் “ பறவைகள் கண்டறிதல் மற்றும் அடிப்படை பறவையியல்” தொடர்பாக பசுமை திறன் மேம்பாட்டு சான்றிதழ் வகுப்புகளை நான்கு பிரிவுகளுக்கு நடத்தியுள்ளது. இந்த பயிற்சி வகுப்பு பறவையியலின் பல்வேறு அம்சங்கள் பற்றி அறிந்து கொள்ள நாடுமுழுவதுமுள்ள மாணவர்களுக்கு வாய்ப்பை வழங்கியுள்ளது. இந்த வகுப்புகளில் பங்கேற்றவர்களில் 30 சதவீத மாணவர்கள் ஏற்கனவே பொருத்தமான துறைகளில் பணியில் உள்ளனர். இந்த வகுப்புகள் மத்திய சுற்றுச்சூழல், வனம் மற்றும் பருவநிலை மாற்ற அமைச்சகத்தால் நிதியுதவி வழங்கப்பட்டு கட்டணமின்றி நடத்தப்பட்டன.
பிரதமர் அலுவலகம்
42-வது பிரகதி கலந்துரையாடல் கூட்டத்திற்கு பிரதமர் தலைமையேற்றார்
10 மாநிலங்கள் மற்றும் 2 யூனியன் பிரதேசங்களில் ரூ.1,21,300 கோடி மதிப்பிலான 12 முக்கியத் திட்டங்களை பிரதமர் ஆய்வு செய்தார்
மதுரை, ராஜ்கோட், ஜம்மு, அவந்திப்புரா, பிபிநகர், ரெவாரி, தர்பங்கா எய்ம்ஸ் மருத்துவமனைகள் கட்டுமானத்தின் முன்னேற்றம் குறித்து பிரதமர் ஆய்வு மேற்கொண்டார்
ஸ்வநிதி திட்டத்தை ஆய்வு செய்த பிரதமர், நகர்ப்புற பகுதிகளில் உள்ள அனைத்துத் தகுதியான சாலையோர வியாபாரிகளை அடையாளம் காணத் தலைமைச் செயலாளர்களுக்கு அறிவுறுத்தினார்
அனைத்து அரசு திட்டங்களின் பயன்கள், ஸ்வநிதி முன்னேற்றப் பிரச்சாரத்தின் மூலம் ஸ்வநிதி பயனாளிகளின் குடும்பத்தினருக்கு வழங்கப்படுவதை உறுதி செய்யுமாறு பிரதமர் வலியுறுத்தினார்
பிரதமர் திரு நரேந்திர மோடி, பிரகதி எனப்படும் மத்திய – மாநில அரசுகள் தொடர்புடைய திட்டங்களைக் குறித்த காலத்தில் செயல்படுத்துவதற்கான தகவல் மற்றும் தொலைத்தொடர்பு தொழில்நுட்ப அடிப்படையிலான பன்னோக்கு தள 42-வது கலந்துரையாடல் கூட்டத்திற்கு இன்று தலைமையேற்றார்.
இந்தக் கூட்டத்தில் 12 முக்கியத் திட்டங்கள் குறித்து ஆய்வு செய்யப்பட்டன. இந்த 12 திட்டங்களில் 7 திட்டங்கள் மத்திய சுகாதாரம் மற்றும் குடும்பநல அமைச்சகம் சார்ந்ததாகும். ரயில்வே அமைச்சகத்தின் 2 திட்டங்கள், சாலைப் போக்குவரத்து மற்றும் நெடுஞ்சாலை அமைச்சகம், எஃகு அமைச்சகம், பெட்ரோலியம் மற்றும் இயற்கை வாயு அமைச்சகம் ஆகியவற்றின் தலா ஒரு திட்டம் இதில் அடங்கும். இத்திட்டங்களின் மொத்த மதிப்பு ரூ.1,21,300 கோடியாகும். இத்திட்டங்கள் தமிழ்நாடு, சத்தீஷ்கர், பீகார், ராஜஸ்தான், மத்தியப்பிரதேசம், குஜராத், மகாராஷ்ட்ரா, தெலங்கானா, ஒடிசா, ஹரியானா ஆகிய 10 மாநிலங்கள், ஜம்மு காஷ்மீர், தாத்ரா நாகர்ஹவேலி ஆகிய 2 யூனியன் பிரதேசங்களையும் சேர்ந்ததாகும்.
மதுரை, ராஜ்கோட், ஜம்மு, அவந்திப்புரா, பிபிநகர், ரெவாரி, தர்பங்கா ஆகிய பகுதிகளில் கட்டப்பட்டு வரும் எய்ம்ஸ் மருத்துவமனைகள் கட்டுமானத்தின் முன்னேற்றம் குறித்து பிரதமர் ஆய்வு மேற்கொண்டார். பொதுமக்களின் நலனைக் கருத்தில் கொண்டு, இந்தத் திட்டங்களில் உள்ள பிரச்னைகளுக்குத் தீர்வு கண்டு திட்டங்களை உரிய காலக்கெடுவுக்குள் நிறைவு செய்யுமாறு சம்பந்தப்பட்ட அனைவருக்கும் பிரதமர் அறிவுறுத்தினார்.
இந்தக் கலந்துரையாடலின் போது பிரதமரின் ஸ்வநிதி திட்டம் குறித்தும் அவர் ஆய்வு மேற்கொண்டார். இரண்டாம் நிலை மற்றும் மூன்றாம் நிலை நகரங்களைச் சேர்ந்த அனைத்து தகுதி வாய்ந்த சாலையோர வியாபாரிகளை அடையாளம் காணுமாறு மாநிலங்களின் தலைமைச் செயலாளர்களை அவர் வலியுறுத்தினார். சாலையோர வியாபாரிகள் டிஜிட்டல்  பரிவர்த்தனைகளை மேற்கொள்ள அவர்களை ஊக்குவிக்க வேண்டும் என்று கேட்டுக் கொண்டதுடன், அனைத்து அரசு திட்டங்களின் பயன்கள், ஸ்வநிதி முன்னேற்றப் பிரச்சாரத்தின் மூலம் ஸ்வநிதி பயனாளிகளின் குடும்பத்தினருக்கு சென்றடைவதை உறுதி செய்யுமாறு பிரதமர் வலியுறுத்தினார்.
ஜி20 கூட்டங்களை வெற்றிகரமாக ஏற்பாடு செய்ததற்காக அனைத்து தலைமைச் செயலாளர்களையும் பிரதமர் பாராட்டினார். இந்தக் கூட்டங்கள் மூலம் தங்கள் மாநிலங்கள் பயன் பெறுவதை உறுதி செய்யுமாறு, குறிப்பாக சுற்றுலா மற்றும் ஏற்றுமதியை மேம்படுத்துமாறும் அவர் கேட்டுக்கொண்டார்.
இந்த பிரகதி கூட்டங்களின் போது இதுவரை ரூ.17.05 லட்சம் கோடி மதிப்பிலான 340 திட்டங்கள் ஆய்வு செய்யப்பட்டுள்ளன.